
Tisztelt Lakosság!


Az állatok védelméről és kíméletéről szóló 1998. évi XXVIII. törvény (továbbiakban: Ávtv.) 42/B. § (1) bekezdése rendelkezik arról, hogy a tartás helye szerint illetékes települési önkormányzat ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel három évente legalább egy alkalommal ebösszeírást végez. 

Fenti jogszabályi rendelkezést figyelembe véve - arra tekintettel, hogy a településen az előző ebösszeírásra a 2023. évben került sor - Mélykút Város Önkormányzat  Képviselő-testülete 111/2026.(VII.07.)Kt. számú határozatával 

a 2026. július 15. és 2026. augusztus 31. közötti időszakban 
Mélykút város közigazgatási területén ebösszeírást rendelt el.

Az Ávtv. 42/B §. (5) bekezdése kimondja, hogy az eb tulajdonosa és tartója az ebösszeíráskor köteles az Ávtv. 42/B § (2) bekezdés szerinti adatokat a települési önkormányzat rendelkezésére bocsátani. Az ebösszeírás önbevallásos módszerrel történik, a formanyomtatvány beszerzése az eb tulajdonosának és tartójának kötelessége.

Az ebösszeíró adatlap beszerezhető:
· az önkormányzat hivatalos (www.melykut.hu) honlapjáról e közlemény mellékleteként, 
· a Mélykúti Polgármesteri Hivatal 10. számú irodájában,
· könyvtári információs és közösségi helyen (Fenyő Miksa Könyvtár). 

Az ebösszeírással kapcsolatos adatvédelmi tájékoztató elérhető a www.melykut.hu/adatvedelem oldalon.

Az ebösszeíró adatlapot ebenként kell kitölteni és legkésőbb 2026. augusztus 31. napjáig eljuttatni a Mélykúti Polgármesteri Hivatal részére az alábbi módok valamelyikén:
· postai úton a Mélykúti Polgármesteri Hivatal 6449 Mélykút, Petőfi tér 1. címre,
· személyesen a Mélykúti Polgármesteri Hivatal 10. számú irodájába,
· elektronikus úton Ügyfélkapun keresztül vagy a kozteruletfelugyelet@melykut.hu címre megküldve (aláírással ellátva, szkennelt formátumban).

Felhívom az ebtulajdonosok és ebtartók figyelmét arra, hogy a kedvtelésből tartott állatok tartásásáról és forgalmazásáról szóló 41/2010.(II.26.) Korm. rendelet 17/B. § (10) bekezdése szerint a négyhónaposnál idősebb eb csak transzponderrel (chippel) megjelölve tartható.  

Tájékoztatom továbbá az ebtulajdonosokat és ebtartókat arról is, hogy az adatszolgáltatási kötelezettség teljesítését az adatszolgáltatási határidőt követően fokozottan ellenőrizni fogjuk! 

Együttműködésüket előre is köszönjük!


Mélykút, 2026. július 15.


Tisztelettel:				     

Kovács Tamás

